รัฐบาลไทย-ข่าวทำเนียบรัฐบาล-พม. จัดประชุมกำหนดโครงร่างรายงานผลการดำเนินงานป้องกันและปราบปรามการค้ามนุษย์ของประเทศไทย 2562
วันศุกร์ที่ 8 พฤศจิกายน 2562
พม. จัดประชุมกําหนดโครงร่างรายงานผลการดําเนินงานป้องกันและปราบปรามการค้ามนุษย์ของประเทศไทย 2562
พม. จัดประชุมกําหนดโครงร่างรายงานผลการดําเนินงานป้องกันและปราบปรามการค้ามนุษย์ของประเทศไทย 2562
วันนี้ (8 พ.ย.62) เวลา 10.00 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานการประชุมคณะอนุกรรมการกํากับและติดตามการดําเนินงานป้องกันและปราบปรามการค้ามนุษย์ ครั้งที่ 1/2562 เพื่อพิจารณาโครงร่างรายงานผลการดําเนินงานป้องกันและปราบปรามการค้ามนุษย์ของประเทศไทย ประจําปี 2562 และกรอบเวลาการจัดทํารายงานดังกล่าว โดยมี นายปรเมธี วิมลศิริ ปลัดกระทรวง การพัฒนาสังคมและความมั่นคงของมนุษย์ (ปลัด พม.) และผู้แทนหน่วยงานที่เกี่ยวข้องเข้าร่วม จํานวน 60 คน อาทิ กระทรวงการต่างประเทศ สํานักงานอัยการสูงสุด สํานักงานศาลยุติธรรม กระทรวงยุติธรรม สํานักงานตํารวจแห่งชาติ กรมการจัดหางาน กระทรวงแรงงาน กรมเจ้าท่า กรมประมง กองทัพเรือ และผู้ทรงคุณวุฒิ ณ ห้องประชุมชั้น 8 กระทรวง พม. สะพานขาว กรุงเทพฯ
นายจุติ เปิดเผยว่า ด้วย พลเอก ประวิตร วงษ์สุวรรณ รองนายกรัฐมนตรี ได้ลงนามในคําสั่งแต่งตั้งคณะอนุกรรมการกํากับและติดตามการดําเนินงานป้องกันและปราบปรามการค้ามนุษย์ โดยมอบให้ตนเป็นประธานอนุกรรมการฯ พร้อมด้วยผู้ทรงคุณวุฒิ และผู้แทนหน่วยงานที่ดําเนินงานป้องกันและปราบปรามการค้ามนุษย์ทั้งภาครัฐและองค์กรพัฒนาเอกชน ร่วมเป็นอนุกรรมการฯ เพื่อทําหน้าที่กํากับ ติดตาม และให้ข้อเสนอแนะ ในการขับเคลื่อนการดําเนินงานของหน่วยงานที่เกี่ยวข้องที่ดําเนินงานป้องกันและปราบปรามการค้ามนุษย์ของประเทศไทย ให้มีประสิทธิภาพและเห็นผลเป็นรูปธรรม
นายจุติ กล่าวต่ออีกว่า สําหรับการประชุมคณะอนุกรรมการฯ ครั้งนี้ ที่ประชุมได้พิจารณาเห็นชอบโครงร่างรายงานผลการดําเนินงานป้องกันและปราบปรามการค้ามนุษย์ของประเทศไทย ประจําปี 2562 โดยจะนําเสนอผลการดําเนินงานต่อต้านการค้ามนุษย์ที่สําคัญอย่างเป็นรูปธรรมใน 3 ด้านสําคัญ ระหว่างเดือนมกราคม – ธันวาคม 2562 ประกอบด้วย 1) ด้านการดําเนินคดี (Prosecution) โดยนําเสนอข้อมูลสถิติคดีค้ามนุษย์ และประสิทธิภาพการดําเนินคดีในชั้นพนักงานสอบสวน อัยการ และศาล รวมทั้งผลการดําเนินคดีและพิพากษาคดีค้ามนุษย์ที่สําคัญ 2) ด้านการคุ้มครอง (Protection) โดยนําเสนอสถิติการให้ความช่วยเหลือผู้เสียหายจากการค้ามนุษย์ในสถานคุ้มครองของกระทรวง พม. การพัฒนาช่องทางให้ผู้เสียหายจากการค้ามนุษย์ได้เข้าถึงการช่วยเหลือผ่าน Mobile Application และการพัฒนาความร่วมมือกับภาคประชาสังคม ผ่านองค์กรพัฒนาเอกชน (NGOs) ในการช่วยเหลือคุ้มครองผู้เสียหายจากการค้ามนุษย์ รวมทั้งการพัฒนาศักยภาพผู้ปฏิบัติงานด้านจิตวิทยาเพื่อดูแลภาวะความบอบช้ําทางจิตใจของผู้เสียหายจากการค้ามนุษย์ และ 3) ด้านการป้องกัน (Prevention) มุ่งเน้นผลการดําเนินงานเชิงป้องกันการค้ามนุษย์ในกลุ่มแรงงานต่างด้าวที่เข้ามาทํางานในประเทศไทย ขอทาน สตรี และเด็ก รวมทั้งการเพิ่มประสิทธิภาพการตรวจแรงงาน การตรวจสอบบริษัทนําคนต่างด้าวเข้ามาทํางานในประเทศ และการคุ้มครองแรงงานตามกฎหมาย
“ทั้งนี้ ขอความร่วมมือให้ทุกหน่วยงานรายงานผลความก้าวหน้าของการดําเนินงานต่อคณะอนุกรรมการฯ ในการประชุมครั้งต่อไป ตามโครงร่างที่ได้กําหนดร่วมกัน เพื่อให้รายงานผลการดําเนินงานป้องกันและปราบปรามการค้ามนุษย์ของประเทศไทย ประจําปี 2562 มีความสมบูรณ์ และสะท้อนถึงความมุ่งมั่นของรัฐบาลในการต่อต้านการค้ามนุษย์ในทุกมิติ โดยมีการกําหนดที่จะนําร่างรายงานดังกล่าวเสนอต่อคณะกรรมการป้องกันและปราบปรามการค้ามนุษย์ ที่มี พลเอก ประวิตร วงษ์สุวรรณ รองนายกรัฐมนตรี เป็นประธานในปลายเดือนธันวาคม 2562 ก่อนนําเรียน พลเอก ประยุทธ์ จันทร์โอชา นายกรัฐมนตรี ให้ความเห็นชอบและส่งให้สหรัฐอเมริกาในปลายเดือนมกราคม 2563 เพื่อใช้ประกอบการพิจารณาจัดระดับประเทศไทยในรายงานสถานการณ์การค้ามนุษย์ประจําปี 2563 ต่อไป” นายจุติ กล่าวในตอนท้าย